რალფ რიჩარდსონი

**სერ რალფ დევიდ რიჩარდსონი** (; დ. 19 ქირსეთუთა, 1902 — ღ. 10 გჷმათუთა, 1983) — ინგლისარ არტისტი, ნამუთ ჯონ გილგუდ დო ლოურენს ოლივიეწკჷმა ართო აკმადგინანდჷ კოჩ არტისტეფიშ თი „სუმელას“, ნამუეთ XX ოშწანურაშ უმენტაშ ნორთის ბრიტანულ სცენას დომინირენდჷ. თინა მუშ კარიერაშ განწეხანს კინოს ხოლო მუშენდჷ დო 60-შე უმოს კინოროლ აფჷ ნალაჸაფჷნა. რიჩარდსონს, ნამუსჷთ უღუდჷ ხელუანურ დო ვართ თეატრალურ გოჭყაფან, ვაუფიქრებჷ თეატრალურ კარიერაშ გეშა, სოიშახ ბრაიტონს „ჰამლეტიშ“ დოდგუმაქ ვათუტურუ, ნამჷ-და არტისტო გინორთელედკონ. 1920-იან წანეფს თიქ მუშ ორსანტობა დოხალიწჷ გეგია დასის დო უკულ ბირმინგემიშ რეპერტუარულ თეატრის დიგურუ. 1931 წანას თიქ ოლდ ვიკის ქაკათჷ, სოდეთ უმენტაშო შექსპირულ როლეფს ლაჸაფენდჷ. უკულიან სეზონს თინა დასის დუდენდჷ დო დოთირუ გილგუდი, ნამუქჷთ თის თეატრალურ ტექნიკაშ გეშა ბრელ მუთუნ დაგურუნ. თეატრიშ დოტებაშ უკული, თარ როლეფიშ სერიაქ თინა უესტ-ენდიშ დო ბროდვეიშ მურიცხო გინართინუ.

1940-იან წანეფს, ოლივიე დო ჯონ ბარელწკჷმა ართო, რიჩარდსონ „ოლდ ვიკიშ“ დასიშ წოროდირექტორ რდჷ. თექ თიშ არძაშე ჩინებულ როლეფ რდჷ პერ გიუნტი დო ფალსტაფი. 1945 დო 1946 წანეფს, თიქ დო ოლივიექ დასი ევროპაშა დო ბროდვეიშა გეგშეჸონეს, სოიშა თინეფიშ წჷმოძინაქ „ოლდ ვიკიშ“ გამაგალაშ სხუნუს უხუჯურობა ვეგჷმიჭანუნ, ნამუქჷთ 1947 წანას თინეფიშ დასიშე დათხინაფათ გეთუ. 1950-იან წანეფს, უესტ-ენდის დო მინშა ტურნეეფს, რიჩარდსონ ლაჸაფენდჷ მუჭოთ ალმახანურ, თეშ კლასიკურ ნაწარმებეფს, თინეფ შქას: „მონძე“, „შკვით სათის ჸუდეს“ დო „სუმ და“. თინა აგჷნძორენდჷ მოღალობას სცენას დო კინოს მუშ ულებურ ღურაშა, 80 წანაშ ხანშა. თელარაშ ბოლო წანეფს თინა გიშაკერზაფილო ჩინებულ რდჷ პიტერ ჰალიშ ერუანულ თეატრწკჷმა მუშობათ დო გილგუდწკჷმა შხირ თეატრალურ წორომოხანდათ. თინა ვა რდჷ ჩინებულ კლასიკურ კაბეტ ტრაგიკულ როლეფიშ ლაჸაფით; თინა უმოსო ხასიათიშ როლეფს ისხუნუანდჷ ჯვეშ დო ახალ პიესეფს.

რიჩარდსონიშ კინოკარიერაქ 1931 წანას ეპიზოდურ როლით დიჭყჷ. მალას თიქ თარ როლეფ მიღჷ ბრიტანულ დო ამერიკულ ფილმეფს, თინეფ შქას: „Things to Come“ (1936), „დონაფილ კაპუ“ (1948), „გჷნძე დღაშ შარალუა სერშა“ (1962) დო „ექიმი ჟივაგო“ (1965). 1948 წანაშე მუშ ღურაშა, თინა ღებულენდჷ ნომინაციეფს დო ჯილდოეფს გოართოიანაფილ ომაფეს, ევროპას დო ააშ-ს მუშ თეატრალურ დო კინო მოღალობაშო. რიჩარდსონი ჟირშა რდჷ ნომინირაფილ ოსკარიშ პრემიაშა საუჯგუშო მაჟირახარისხამ არტისტ კოჩიშ კატეგორიას: პირველო ფილმიშო „მონძე“ (1949) დო მაჟირაშა (ღურაშ უკული) მუშ ეკონია ფილმიშო „გრეისტოკი: ლეგენდა ტარზანშენ, ქიეფიშ მაზოჯინალშენ“ (1984).

მუშ კარიერაშ განწეხანს დო გიშაკერზაფილო თელარაშ ეკონია წანეფს, რიჩარდსონ ჩინებულ რდჷ მუშ ექსცენტრიულ რენჯათ მუჭოთ სცენას, თეშ თიშ გალე. თინა შხირას იძირედჷ მუჭოთ ოქიანუშ ტრადიციულ მეჯინაშე დათხიებულ პიჯი დო თიშ არტისტულ ლაჸაფ სისტემატურო ეიჭარუაფუდჷ მუჭოთ პოეტურ ვარ-და ჯადური.

## რესურსეფ ინტერნეტის
*
*
*performances listed in the Theatre Archive, University of Bristol
*Letters from Ralph Richardson to Chrissie Shackleton at the British Library

კატეგორია:XX ოშწანურაშ ინგლისარ კოჩ არტისტეფი
კატეგორია:აიარიშ წოდებაშ მოღვენ არტისტეფი
კატეგორია:BAFTA-შ საუჯგუშო ბრიტანეთიშ არტისტ კოჩიშ პრემიაშ გომორძგვილეფი
კატეგორია:კანიშ კინოფესტივალიშ საუჯგუშო არტისტ კოჩიშ პრემიაშ გომორძგვილეფი
კატეგორია:ჰაიგეიტიშ საფულას ნთხორილეფი
კატეგორია:Drama Desk-იშ პრემიაშ გომორძგვილეფი
კატეგორია:ინგლისარ კოჩ კინოარტისტეფი
კატეგორია:ინგლისარ კოჩ შექსპირალ არტისტეფი
კატეგორია:ინგლისარ კოჩ თეატრიშ არტისტეფი
კატეგორია:ინგლისარ კოჩ სატელევიზიო არტისტეფი
კატეგორია:ინგლისარ კოჩ გჷმახონარებელ არტისტეფი
კატეგორია:ინგლისარ კათოლიკეეფი
კატეგორია:ოზუღე ავიაციაშ ავიატორეფი
კატეგორია:მაჟირა მოსოფელიშ ლჷმაშ ოზუღე ავიაციაშ პიჯეფი
კატეგორია:ფორბს-რობერტსონეფიშ ფანია
კატეგორია:აიარი-ბაკალავრეფი
კატეგორია:მაჟირა მოსოფელიშ ლჷმაშ ომაფე ოზუღე ფლოტიშ აქტივისტეფიშ რეზერვიშ პიჯეფი